**2. Obrazovanje informacijskih stručnjaka: novi studijski programi Informatologije, Informacijske tehnologije i Nakladništva**

Doc.dr.sc.Boris Badurina

Odsjek za informacijske znanosti Filozofskog fakulteta Sveučilišta u Osijeku

boris.badurina@ffos.hr

Cilj je izlaganja predstaviti izmjene diplomskih studijskih programa koje nudi Odsjek za informacijske znanosti Filozofskog fakulteta u Osijeku te u praktičnom dijelu radionice razmotriti promjene koje se događaju u obrazovanju informacijskih stručnjaka. Umjesto dosadašnjeg Jednopredmetnog diplomskog studija informatologije od ak. god. 2015./2016. nude se sljedeći dvopredmetni diplomski studiji: Dvopredmetni diplomski studij informatologije, Dvopredmetni diplomski studij informacijske tehnologije, Dvopredmetni diplomski studij nakladništva. Cilj promjena bio je izdvojiti tri temeljna stupa trenutnog studija (nakladništvo, informatologiju i informacijsku tehnologiju) u tri zasebna studija koji se mogu međusobno povezati u dvopredmetnoj kombinaciji. Time studenti dobivaju dvije kvalifikacije i sadržajno jače i kvalitetnije obrazovanje u polju informacijskih znanosti. Naime, brza promjenjivost područja informacijskih znanosti nužno uvjetuje da se studijski programi mijenjaju, ažuriraju i inoviraju redovito pa i češće nego studiji u ostalim područjima. Program pokrenut 2005./2006. sadržajno već pripada jednoj završenoj fazi obrazovanja informacijskih stručnjaka kojima su danas potrebne brojne nove i dodatne vještine, znanja i kompetencije. Konačni cilj izmjena studijskih programa je obrazovati stručnjake koji će kombinacijom studija Informatologije, Nakladništva i Informacijske tehnologije postajati informacijski stručnjaci koji mogu tradicionalne vještine rada u informacijskom okruženju kompetentno iskoristiti kreirajući i primjenjujući sve prednosti informacijske tehnologije.